Na temelju čl. 48 Zakona o lokalnoj i područnoj (regionalnoj) samoupravi (Narodne novine, br. 33/01, 60/01, 129/05, 109/07, 125/08, 36/09, 150/11, 144/12 i 19/13), te čl. 44. Statuta Općine (Službeni vjesnik Brodsko-posavske županije 01/18), Zakona o udrugama (Narodne novine, broj: 74/14), te sukladno odredbama Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (Narodne novine, broj: 26/15), općinski načelnik Općine Gundinci donosi

ODLUKU

o načinu raspodjele raspoloživih sredstava iz Proračuna Općine Gundinci za 2020. godinu namijenjenih financiranju projekata udruga u području kulture

I.

Ovom Odlukom utvrđuje se način raspodjele sredstava namijenjenih financiranju projekata udruga u području kulture u Općini Gundinci za 2020. godinu iz raspoloživih sredstava Općine, u ukupnom iznosu od 200. 000,00 kuna, a koja su u proračunu Općine Gundinci za 2020. godinu raspoređena u:

* razdjel 002, program 2007 na aktivnosti A 102061 – financiranje programa i projekata u kulturi, pozicija 35

II.

Sredstva navedena u točki I. raspodijeliti će se na temelju javnog natječaja za financiranje projekata udruga u području kulture za 2020. godinu (u daljnjem tekstu: Natječaj) čiji je nositelj Općina Gundinci i u skladu s dokumentacijom za provedbu Natječaja koja je sastavni dio ove Odluke.

III.

Dokumentacija za provedbu Natječaja iz točke II. ove Odluke obuhvaća:

1. tekst javnog natječaja,
2. upute za prijavitelje,
3. obrasce za prijavu projekta,
4. obrazac za procjenu kvalitete/vrijednosti projekta i
5. obrasce za provedbu projekta i izvještavanje.

Obrasci za prijavu iz stavka 1. ove točke su:

3.1. Obrazac opisa programa ili projekta

3.2. Obrazac proračuna programa ili projekta

3.3. Obrazac izjave o nepostojanju dvostrukog financiranja

3.4. Obrazac izjave o partnerstvu

3.5. Obrazac izjave o nekažnjavanju

Obrasci za provedbu projekta i izvještavanje iz stavka 1. ove točke su:

5.1. Obrazac ugovora o financiranju programa ili projekta

5.2. Obrazac opisnog izvještaja provedbe programa ili projekta

5.3. Obrazac financijskog izvještaja provedbe programa ili projekta

IV.

Poziv i dokumentacija za provedbu Natječaja iz točke III. objavljuje se u cijelosti na mrežnim stranicama davatelja financijskih sredstava, www.gundinci.hr.

V.

Davatelj financijskih sredstava nadležan je za provedbu postupka.

Sukladno Uputama za prijavitelje, davatelj financijskih sredstava će osnovati Povjerenstvo za pripremu i provedbu natječaja čija je zadaća:

* otvaranje prijava i provjera propisanih uvjeta natječaja,
* procjena zaprimljenih projektnih prijava koje su uspješno ispunile provjeru propisanih uvjeta natječaja.

Članovi Povjerenstva za pripremu i provedbu natječaja radit će sukladno proceduri navedenoj u Uputama za prijavitelje i Poslovniku davatelja financijskih sredstava.

Članove Povjerenstva za pripremu i provedbu natječaja imenuje čelnik davatelja financijskih sredstava.

Naknade za rad članova Povjerenstva za pripremu i provedbu natječaja osigurat će se iz sredstava davatelja financijskih sredstava.

VI.

Na temelju provedenog postupka ocjenjivanja projekata, čelnik davatelja financijskih sredstava donosi Odluku o raspodjeli sredstava za financiranje projekata udruga u kulturi.

Na temelju Odluke iz stavka 1. ove točke davatelj financijskih sredstava će s nositeljem projekta sklopiti pojedinačne ugovore.

VII.

Odluka iz točke VI. bit će objavljena na mrežnim stranicama davatelja financijskih sredstava www.gundinci.hr.

VIII.

Za provedbu ove Odluke zadužuje se upravni odjel davatelja financijskih sredstava.

IX.

Ova Odluka stupa na snagu danom donošenja.

REPUBLIKA HRATSKA

BRODSKO- POSAVSKA ŽUPANIJA

OPĆINA GUNDINCI

OPĆINSKI NAČELNIK

**Ilija Markotić**

KLASA: 402-08/20-01/3

URBROJ: 2178/05-01/20-1

Gundinci, 08. siječnja 2020. godine